ইরানের শীর্ষ পরমাণু বিজ্ঞানীর হত্যাকারীর শাস্তির কথা বলেছেন খামেনি 
ইরান বলেছে, ৫৯ বছর বয়সী ফাকরিজাদেহকে রাজধানী তেহরান থেকে ৯০ কিলোমিটার পুবে আবসার্দ শহরে দিনের বেলায় তাঁর গাড়ির উপর সশস্ত্র হামলা করে তাঁকে হত্যা করা হয়।কেউই তাৎক্ষণিক ভাবে এই আক্রমণের দায় স্বীকার করেনি।
ইরানের শীর্ষ পরমাণু বিজ্ঞানীকে হত্যা করার প্রতিশোধ নিতে চাইছেন ইরানের সর্বোচ্চ নেতা। আজ আয়াতুল্লাহ আলী খামেনি বলেন, যে মোহসিন ফাকরিজাদেহ’এর মৃত্যুর জন্য দায়ী তার নিশ্চিত শাস্তি হওয়া দরকার। শুক্রবার ফাকরিজাদেহর এই হত্যা, যিনি এ বছর নিহত দ্বিতীয় শীর্ষ ইরানি সামরিক বাহিনীর ব্যক্তি, গুরুত্বপুর্ণ ব্যক্তিদের রক্ষা করতে ইরানের দূর্বলতা এবং এদের নিশ্চিহ্ন করতে ইরানের প্রতিপক্ষদের কৌশলকেই তুলে ধরছে বলে অনেক বিশ্লেষক মনে করেন। ইরান বলেছে, ৫৯ বছর বয়সী ফাকরিজাদেহকে রাজধানী তেহরান থেকে ৯০ কিলোমিটার পুবে আবসার্দ শহরে দিনের বেলায় তাঁর গাড়ির উপর সশস্ত্র হামলা করে তাঁকে হত্যা করা হয়। কেউই তাৎক্ষণিক ভাবে এই আক্রমণের দায় স্বীকার করেনি। তিনি ইরানের প্রতিরক্ষা মন্ত্রকের আওতায়, Organization of Defensive Innovation and Research,এর প্রধান ছিলেন। এর আগে তিনি ইরানের একটি গোপন পরমাণু অস্ত্র কর্মসূচীর নেতৃত্ব দিয়েছিলেন, ইরান যা ১৯৮০ ‘র দশকে শুরু করে, কিন্তু ২০০৩ সালে বাহ্যত পরিত্যাগ করে বলে আন্তর্জাতিক আণবিক শক্তি সংস্থা জানিয়েছে। ইরানের প্রেসিডেন্ট হাসান রুহানি এই বিজ্ঞানীর হত্যার জন্য ইসরাইলকে দায়ী করেছেন। টেলিভিশনে সম্প্রচারিত মন্ত্রীপরিষদের এক বৈঠকে রুহানি বলেন, “বৈশ্বিক একগুয়েমি যারা করে এবং যারা ইহুদিবাদী ভাড়াটে সৈন্য, তাদের হাত আবার ইরানের সন্তানের রক্তে রঞ্জিত হলো”। তিনি যুক্তরাষ্ট্র ও ইসরাইলের প্রসঙ্গেই এ সব কথা বলেন। ফাকরিজাদেহ হচ্ছেন গত এক বছরে পঞ্চম পরমাণু বিশেষজ্ঞ যাঁকে হত্যা করা হলো।